**Leagănul timpului**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă leagănă în balansoar destinul

Ca pe-o cireașă coaptă-n luna mai

Și-mi îndulcește cu speranțe ginul

Pe care-l descifrez încet prin pai,

Fac rotocoale și-nfloresc paharul

Cu buzele călcând pe urma ta,

Le simt parfumul și le gust nectarul

Buzelor tale, făr' a insista

Pe anotimpul care vine, trece

Și mai privește palid înapoi,

Te port în sânge și mă lasă rece

Secundele ce nu vin pentru noi.

- Şi totuşi sunt acolo unde-ncepe

Pădurea să-nverzească... În curând,

Vor naşte mânji din flori acele iepe

Ce bat galop prin sângele flămând.

Nu-i nicio seară pe pământ lăsată

Să nu îţi fiu geneză şi cuvânt,

Pe pieptul tău am fost crucificată

Şi trupul tău mi-a devenit pământ

În care rădăcina mea-ncolțește

Indiferent de timp... Orice canon

Aş ispăşi şi te-aş urma, fireşte,

Doar împărţim la doi un talion.

Ioan Grigoraș Liliana Trif